Barneombudet til skolestatsråden: Pålegg kommunene mobbetiltak
Den ene skolestatsråden etter den andre har satt seg som mål å kutte mobbingen i skolen. Men mobbingen har gått fra vondt til verre, beklager Barneombudet. – Dette er en varslet krise, mobbetallene i skolen har gått fra vondt til verre. Dette er en utvikling vi har sett over tid og som kunnskapsministeren må ta tak i, krever barneombud Inga Bejer Engh.  Hun sender en av sine sterkeste bekymringsmeldinger til Regjeringen etter mobbetall som knapt har sett sin make:  15 prosent i 5. klasse, 13 prosent i 7. klasse og 11 prosent av elevene i avgangsklassene på 10. trinn oppgir at de er blitt mobbet, ifølge Elevundersøkelsen. I fylker som Østfold, Troms, Finnmark, Oslo og Innlandet oppgir spesielt mange elever at de har vært utsatt for mobbing, viser underlagstallene i den store undersøkelsen. Over 150.000 elever har svart på de tre årstrinnene (5.-7.-10. klasse). – Ikke god nok jobb mot mobbing Kari Nessa Nordtun (Ap) er den niende skolestatsråden siden Bondevik-regjeringen og utdanningsminister Kristin Clemet (H) innførte nullvisjon mot mobbing – og mobbetallene gikk nedover for rundt 20 år siden. – Kunnskapsdepartementet må ta tak i hvorfor mobbingen øker til tross for store statlige satsinger. Årsakene kan være sammensatte, men Elevundersøkelsen viser at det arbeidet som har vært gjort på langt nær er godt nok, fastslår barneombud Bejer Engh. Hun krever en mye mer proaktiv politisk ledelse av skolen. Der regjeringen seriøst vurderer å pålegge kommunene å sette inn kunnskapsbaserte grep mot mobbing. – Det er ikke frivillig å sikre barn trygge skoler, minner hun om. Nordtun: Ikke detaljstyring Kunnskapsminister Kari Nessa Nordtun (Ap) avviser at regjeringen kommer til å detaljstyre skolene i arbeidet mot mobbing. – Vi detaljstyrer ikke hvordan det forebyggende arbeidet skal skje, men jeg forventer at tiltakene som skolene bruker er basert på kunnskap. Det er utviklet mange kompetansepakker og andre støtteressurser som kommuner og skoler kan bruke i dette arbeidet, skriver Nordtun i en e-post til VG. Statsråden har kanskje utmerket seg mest i kampen mot mobilbruk på skolen etter utnevnelsen midt i oktober. Hun mener kampen mot mobbing er minst like viktig. – Arbeidet med å motvirke mobbing må stå øverst på dagsorden for alle som jobber i og med skole. Skolene må forebygge og oppdage mobbesaker tidlig, og gjøre noe med dem før blir store og vanskelige, understreker Nordtun. Plikten til å gripe inn  Hun tror likevel ikke skolene kan snu denne utviklingen alene.  – Også foreldre har et stort ansvar for at deres barn bidrar til at alle barn trives på skolen. Barnas holdninger til medelever skapes i stor grad hjemme og i fritiden, ifølge statsråden som på hjemmebane er gift med en lærer og er mor til tre barn i barnehage og skole. Hun krever at alle som jobber i skolen plikter å følge med på om elevene har et trygt skolemiljø – og gripe inn mot mobbing. – Det har alle elever krav på etter loven, poengterer Nordtun – som er advokat av yrke. Også barneombud Inga Bejer Engh er jurist – med bakgrunn blant annet som dommer, statsadvokat og aktor i Utøya-rettssaken. Hun stresser at retten til å ha det trygt og godt på skolen, er en av barns mest grunnleggende rettigheter.  – De tilbringer mye av sin barndom på skolen og har plikt til å være der. Derfor er det et samfunnsansvar å sørge for at de har det bra på skolen, sier Bejer Engh.
Mobbing i norske skoler har økt, ifølge Elevundersøkelsen, til 15 prosent i 5. klasse, 13 prosent i 7. klasse og 11 prosent av elevene i 10. klasse. Barneombud Inga Bejer Engh krever at kunnskapsministeren tar tak i økningen og vurderer å pålegge kommunene å sette inn kunnskapsbaserte tiltak mot mobbing. Kunnskapsminister Kari Nessa Nordtun (Ap) understreker arbeidet for å motvirke mobbing og viktigheten av et trygt skolemiljø, men avviser å detaljstyre skolene. Foreldre har ansvar for å påvirke barnas holdninger, og Nordtun krever at skoleansatte griper inn mot mobbing.